《雨中再贻孟奇公干静父孟郁》
明代·区大相

六旬积阴雨，九土重怀襄。势挟千崖下，声连三殿长。

楚南飞石燕，齐北舞商羊。落电牵雷奋，高天吝日光。

鱼龙喧大泽，蛙蚓聚中堂。奔溜成方沼，颓廊毁半墙。

未昏先秉烛，避湿屡移床。结驷妨端木，持粮候子桑。

涉深思假筏，就浅怯褰裳。经夏苔花碧，先秋木叶黄。

晤言徒阻绝，忧思久旁皇。珠桂频为客，风波滞异乡。

郁蒸翻助暑，淅沥乍生凉。旧恨滋幽独，新诗会激昂。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。